காரின் வெளிப்புறத்தில், முன்பக்க - பின்பக்க பம்பர்கள், ஹெட்லைட்ஸ், கிரில் ஆகியவை முற்றிலும் புதியதாக இருக்கின்றன. அதில் க்ரோம் கிரில்லுக்கு சப்போர்ட் தரும் விதமாக, DRL உடனான LED ஹெட்லைட்கள் வடிவமைக்கப்பட்டிருக்கின்றன. பனி விளக்கு மற்றும் டெய்ல் லைட்டிலும் LED மயம்தான்! போட்டியாளர்களுடன் ஒப்பிடும்போது, மெலிதான 15 இன்ச் வீல்களைக் கொண்டிருந்தது சிட்டி. தற்போது ஃபேஸ்லிஃப்ட்டில் அதனை 16 இன்ச்சாக உயர்த்தியிருக்கிறது ஹோண்டா. அதே போல, காரின் சஸ்பென்ஷனும் சொகுசுக்காக ரி-டியூன் செய்யப்பட்டிருக்கிறது. இது இரண்டும் சேர்ந்து, சிட்டியின் கிரவுண்ட் கிளியரன்ஸை 10 மி.மீ அதிகரித்திருக்கின்றன. பிரிமியம் லுக்கிற்காக, பின் பக்க ஸ்பாய்லரிலும் LED விளக்குகள் இடம்பெற்றுள்ளன. ஆனால் இவை அனைத்தும் டாப் வேரியன்ட்களில் மட்டுமே இருப்பதற்கான வாய்ப்புகள் அதிகம்! பழைய சிட்டியில் இருந்த ZX வேரியன்ட்டை, இப்போது 2017-ல் மீண்டும் தூசு தட்டியிருக்கிறது ஹோண்டா. இதில் பெட்ரோல் AT/ டீசல் MT ஆகிய இன்ஜின் ஆப்ஷன் இருக்கின்றன.